สพพ.เสนอให้ช่วย3ชาติสานสัมพันธ์
“สพพ.” เตรียมขอ ครม. ให้เงินช่วยเหลือเพิ่ม 3 ประเทศ เชื่อสัมพันธ์ใกล้เคียงไทยช่วยเหลือเงินทุน
19 ก.ย. 2554

“สพพ.” เตรียมขอ ครม. ให้เงินช่วยเหลือเพิ่ม 3 ประเทศ เชื่อสัมพันธ์ใกล้เคียงไทยช่วยเหลือเงินทุน
พัฒนาสาธารณูปโภค หวังขยายการลงทุนเชื่อมโยงเศรษฐกิจ
นายอรรคศิริ บุรณศิริ ผู้อำนวยการ สำนักงานความร่วมมือพัฒนาเศรษฐกิจกับประเทศเพื่อนบ้าน(สพพ.) กล่าวว่า ขณะนี้ สพพ. เตรียมเสนอไปยังคณะรัฐมนตรี (ครม.) เพื่อขอขยายโครงการก่อสร้างที่เกี่ยวกับสาธารณูปโภคในประเทศ 3 ประเทศ ได้แก่ ศรีลังกา ติมอร์ และภูฏาน เนื่องจากเป็นประเทศที่มีความสัมพันธ์ที่ดีกับไทย และเป็นช่องทางขยายการค้าการลงทุน
นายอรรคศิริ กล่าวว่า สำหรับประเทศศรีลังกา ถือเป็นประเทศที่มีศักยภาพทางเศรษฐกิจ แต่หยุดการพัฒนาไป 20 ปี จึงอยากให้ไทยช่วยเรื่องระบบชลประทานในเมืองโคลัม ขณะที่ภูฏานกับไทย ถือเป็นประเทศที่มีความสัมพันธ์อันดีในด้านราชวงศ์ อาจเข้าไปช่วยในด้านการเกษตร ส่วนติมอร์ถือเป็นอาเซียนที่ 11 ในด้านการค้าการลงทุนหลายอย่างน่าสนใจแต่ต้องได้รับการพัฒนาช่วยเหลือ
ปัจจุบัน สพพ.จะเน้นให้ความช่วยเหลือเงินทุนเพื่อก่อสร้างเส้นทางคมนาคมในประเทศใกล้เคียงกับไทย ได้แก่ ลาว กัมพูชา และเวียดนาม แต่จะต้องเป็นโครงการที่ไทยได้ประโยชน์ร่วมด้วย โดยแต่ละปีจะได้รับเงินงบประมาณจากรัฐบาลไม่เกิน 1,000 ล้านบาท 
นายอรรคศิริ กล่าวว่า สพพ. กำลังจัดทำแผนโครงการลงทุนก่อสร้าง 3 ปี จนถึงปี 2558 เพื่อก่อสร้างเส้นทางที่เชื่อมโยงระหว่างไทยกับประเทศเพื่อนบ้าน เช่น ลาว กัมพูชา และเวียดนาม โดยจะจัดลำดับความสำคัญ ครม. เพื่อขออนุมัติโครงการ 
สำหรับโครงการก่อสร้างในลาว แผน 3 ปีที่อยู่ระหว่างจัดทำ ลาวได้เขียนโครงการมา 18 โครงการ คิดเป็นมูลค่ารวม 8,000 ล้านบาท